section_heading: Erotel, hrvatska televizija
paragraph_text: Neovisno povjerenstvo za medije je 15. studenog 1999. godine donijelo odluku o gašenju Erotela zbog, kako je navedeno, ilegalnog reemitiranja programa HRT-a. Zbog oklijevanja SFOR-a da provede tu odluku, nade da će se političkim pregovorima nešto riješiti i nesuglasica među Međunarodnom zajednicom, Erotel je nesmetano nastavio raditi. Neovisno povjerenstvo za medije je dodijelilo Erotelu privremenu dozvolu da koristi 11 zemaljskih odašiljača, a da ostalih 30 preda Federalnoj televiziji koja je tada bila u fazi nastanka. Uprava Erotela odbila je prihvatiti tu dozvolu jer bi tako Erotel mogao emitirati program samo u Zapadnohercegovačkoj županiji i gradu Mostaru, a brojni Hrvati u ostalim dijelovima bivše Herceg-Bosne bi ostali bez svog medija.